DECRETO 53/2011, do 24 de marzo, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado da obra VAC da Costa Norte, treito: AG-64 (San Sadurniño)-Campo do Hospital, subtreito: As Felgosas-Campo do Hospital, nos municipios de Cerdido e Ortigueira. (Clave AC/00/062.01.1.3).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 01/04/2011

Con data do 16 de marzo de 2011, a Dirección Xeral de Infraestruturas resolveu aprobar o proxecto de trazado da obra: VAC da Costa Norte. Treito AG-64 (San Sadurniño)-Campo do Hospital. Subtreito: As Felgosas-Campo do Hospital, nos municipios de Cerdido e Ortigueira. (Clave: AC/00/062.01.1.3).
A xustificación da urxencia de ocupación dos bens e dereitos precisos para a execución desta actuación vén motivada pola necesidade de acadar unha maior capacidade e nivel de servizo cos proporcionados pola actual estrada AC-862. Con isto preténdense diminuír os tempos de percorrido investidos, proporcionar as mellores condicións de visibilidade e aumentar a seguridade viaria, por tratarse dun treito encadrado nas actuacións de mellora das comunicacións na comunidade autónoma, xa que a nova vía de alta capacidade da Costa Norte articula, xunto coa autovía A-8, todo o territorio norte de Galicia, desde Ferrol ata Ribadeo.
A actuación prevista abarca a execución do subtreito da vía de alta capacidade da Costa Norte, comprendido entre As Felgosas e Campo do Hospital, de 5.080 metros de lonxitude. Este é o último dos tres subtreitos que conforman o treito da VAC da Costa Norte comprendido entre a AG-64 (San Sadurniño) e Campo do Hospital.
Ao longo do trazado deste treito proxéctanse 5 estruturas distribuídas nos seguintes grupos:
-2 viadutos, sobre o río Guelle e sobre o río Guntín.
-1 paso inferior baixo o tronco da autovía para repoñer a estrada.
-2 pasos superiores que permiten a reposición de camiños sobre a rasante do tronco principal da vía.
Proxéctase a construción dunha única calzada, pero considerando a posibilidade dun posterior desdobramento da vía de alta capacidade para a súa conversión en autovía.
En virtude de todo o exposto e en aplicación do artigo 28º.2 do Estatuto de autonomía de Galicia e dos artigos 10º e 52º da Lei de expropiación forzosa, en relación con previsto no artigo 16º da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas e logo da deliberación do Consello da Xunta de Galicia, na súa reunión do día vinte e catro de marzo de dous mil once,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, así como en calquera das modificacións que sexa necesario realizar para a súa execución, para os efectos de expropiación do proxecto de trazado da obra: VAC da Costa Norte. Treito: AG-64 (San Sadurniño)-Campo do Hospital. Subtreito: As Felgosas-Campo do Hospital, nos municipios de Cerdido e Ortigueira. (Clave: AC/00/062.01.1.3).
Ferrol, vinte e catro de marzo de dous mil once.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas